
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	19 iunie 2014

	Nr.
	4c-7/201


R A P O R T

asupra propunerii legislative pentru completarea Legii nr.53/2003 privind Codul Muncii
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 214/2014 din 22 aprilie 2014, cu dezbaterea pe fond, în procedură obişnuită, a propunerii legislative pentru completarea Legii nr.53/2003 privind Codul Muncii.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1424/12.12.2013)

· avizul negativ al Comisiei juridice, de disciplină şi imunităţi 
(nr.4c-11/487/05.05.2014)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/318/06.05.2014)

· avizul negativ al Comisiei pentru egalitatea de şanse pentru femei şi bărbaţi (nr.37/293/07.05.2014)

· punctul de vedere, negativ, al Guvernului (nr.110/24.01.2014).

Propunerea legislativă are ca obiect de reglementare completarea Legii nr.53/2003 – Codul muncii, republicat, cu modificările şi completările ulterioare, în sensul înfiinţării unui Registru Unic al Carierei (RUC), care să cuprindă, exclusiv în format electronic, caracterizările profesionale ale angajaţilor formulate de angajatorii precedenţi, la încetarea contractului individual de muncă. Se preconizează ca RUC să funcţioneze ca registru electronic integrat la nivel naţional, conţinând toate caracterizările profesionale formulate de angajatori pe parcursul carierei unui angajat. 
De asemenea, se doreşte ca aceste caracterizări să cuprindă atât performanţele profesionale, cât şi aspectele deviante din activitatea precedentă a angajatului, urmând să fie disponibile în mod gratuit tuturor angajatorilor din România.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 17 iunie 2014  a participat, în conformitate cu prevederile art.55 din Regulamentul Camerei Deputaţilor, domnul Levente Horvath Akos – Secretar de Stat în cadrul Ministerului Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 22 deputaţi, din totalul de 23 membri ai comisiei.

Raportul comisiei a fost adoptat cu majoritate de voturi (o abţinere).

Propunerea legislativă a fost respinsă de Senat în şedinţa din 15 aprilie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

· modalitatea de transmitere a datelor personale ale angajaţilor (transmiterea electronică în acest caz) nu este de natură să asigure securitatea datelor cu caracter personal, potrivit cerinţelor Legii nr.677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date, cu modificările şi completările ulterioare întrucât informaţiile cuprinse în caracterizările profesionale cuprind o multitudine de date cu caracter personal care ar urma să fie transmise în RUC şi dezvăluite angajatorilor interesaţi, iar toate aceste informaţii, împreună, nu numai că identifică în mod direct şi concret o persoană vizată, ci şi expun, în mare măsură, viaţa privată a persoanei în cauză prin referire la multitudinea de “factori specifici identităţii sale fizice, fiziologice, psihice, economice, culturale sau sociale”.
· păstrarea tuturor datelor colectate, pe o durată mare de timp (parcursul carierei unui angajat), fără stabilirea unei modalităţi de actualizare a acestora şi a unor termene de stocare, contravine principiilor enunţate de Legea nr.677/2001. 
· s-a considerat că dispoziţiile propuse la art.871 alin.(3) din propunerea legislativă, fac obiectul libertăţii contractuale pe piaţa muncii, o parte fiind liberă ca în respectul legii să stabilească anumite condiţii de ocupare posturilor, iar cealaltă parte să accepte sau nu condiţiile impuse. În consecinţă, propunerea contravine principiului care stabileşte caracterul adecvat, pertinent şi neexcesiv al datelor, statuat de art.4 din Legea nr.677/2001. 
· referitor la unele date negative cuprinse în caracterizarea angajatului, cum ar fi “motivele concedierii individuale” sau “sancţiuni administrative, civile, sau penale aplicate angajatului pe durata contractului”, s-a considerat că prelucrarea de astfel de date poate prezenta riscuri pentru drepturile şi libertăţile persoanei vizate prin însăşi natura lor, domeniul de aplicare sau scopurile lor, cum ar fi excluderea persoanei de la beneficiul unui drept, unei prestaţii sau unui contract, în acest caz.
· s-a apreciat că dispoziţiile art. 871 alin.(4) din propunerea legislativă, care prevăd disponibilitatea în mod gratuit a caracterizărilor pentru toţi angajatorii din România, încalcă prevederile Legii nr. 677/2001, în mod special cele ale art.10.
· în ceea ce priveşte nevoia de informare a unui potenţial angajator în privinţa unor solicitanţi de loc de muncă, aceasta nu poate constitui un motiv întemeiat pentru accesarea, în mod nejustificat, a datelor personale ale angajaţilor, aducând în acest mod atingere vieţii private şi, posibil, onoarei şi demnităţii persoanelor respective.

Accesarea tuturor datelor cuprinse în caracterizări comportă riscuri foarte mari în privinţa drepturilor şi libertăţilor persoanelor în cauză, cu atât mai mult cu cât caracterizările conţin, astfel cum se propune, şi date negative. Accesarea datelor negative de către posibilii angajatori poate conduce în mod facil la crearea unor liste negre de către angajatori sau potenţialii angajatori care accesează registrul.

În consecinţă, s-a apreciat că implementarea unui astfel de sistem de colectare şi prelucrare a datelor poate reprezenta o nouă situaţie de risc pentru protecţia datelor cu caracter personal ale persoanelor fizice şi, implicit, pentru respectarea şi garantarea drepturilor fundamentale ale acestora, în special cel la viaţă intimă, familială şi privată, deoarece se bazează pe colectarea şi prelucrarea unor categorii variate de date cu caracter personal, mai ales dintre cele cu caracter special. 

PREŞEDINTE,



SECRETAR,

Florin Iordache



Mihăiţă Găină

Întocmit,

Expert parlamentar Lidia Vlădescu

